Forslag til RÅDETS FORORDNING om en EF-hasteforanstaltning for ophugning af fiskerfartøjer

(forelagt af Kommissionen)

BEGRUNDELSE

Et af den fælles fiskeripolitiks hovedmål er at tilpasse flådekapaciteten til de disponible ressourcer. Kapaciteten er ganske vist til en vis grad blevet reduceret gennem de flerårige udviklingsprogrammer (FUP), men de seneste mål for reduktionen har været meget beskedne, og den stigende flådeeffektivitet og svindende bestande har for nogle fartøjskategoriers vedkommende betydet, at flåden stadig er alt for stor i forhold til størrelsen af de bestande, den fisker efter. Et af problemerne i den fælles fiskeripolitik ved reduktionen af overkapaciteten er, at ophugningen af fiskerfartøjer udelukkende har fundet sted ved hjælp af tilskud fra strukturfondene. Derfor har midlerne ikke altid i tilstrækkelig grad kunne anvendes til foranstaltninger for oplægning i fartøjskategorier med særligt markant overkapacitet.

Den foreliggende hasteforanstaltning har til formål at skabe yderligere incitamenter for ejerne af fiskerfartøjer for hurtigt at gribe ind over for overkapaciteten i fiskerier, hvor bestandene er uden for sikre biologiske grænser, og som der er iværksat flerårige forvaltningsplaner for. Disse flerårige forvaltningsplaner som fx dem, der allerede er foreslået for torsk og kulmule, vil medføre alvorlige indskrænkninger af visse fartøjskategoriers fiskerimuligheder. Uden de supplerende foranstaltninger, der tilskynder til en tilsvarende reduktion af flådens størrelse, kan uligevægten mellem flåde og ressourcer blive væsentligt større.

For at rette op på denne uligevægt får medlemsstaterne ved dette forslag mulighed for at tilbyde fartøjsejere, som er alvorlig berørt af reduktioner af fiskeriindsatsen, flere penge for at ophugge deres fartøjer. Det tilstræbes, at flere fartøjsejere skal tilskyndes til at tage imod tilbuddet, og at flådens kapacitet i fiskerier, der er berørt af flerårige forvaltningsplaner, således skal bringes på linje med de disponible ressourcer. Denne foranstaltning er begrænset til perioden 2003-2006 for at tilskynde fartøjsejerne til at gennemføre oplægningen hurtigt.

For at tilvejebringe de supplerende ophugningspræmier indeholder dette forslag to hovedelementer:

- for det første en undtagelse fra de nuværende FIUF-regler, så den ophugningspræmie, fartøjsejerne er berettigede til, hvis de er alvorlig berørt af en flerårig forvaltningsplan, kan forhøjes med 20%

- for det andet et særligt incitament for 2003, som giver medlemsstaterne yderligere midler til at medfinansiere denne ekstra ophugning ud over det EF-budget, der allerede er til rådighed via FIUF. For 2004 til 2006 bliver der midler til rådighed til de yderligere ophugningsbehov i henhold til denne forordning ved den omprogrammering af strukturfondene, der er forudset i forbindelse med midtvejsrevisionen [1].

[1] Artikel 41 og 44 i Rådets forordning (EF) nr. 1260/1999 (EFT L 161 af 26.6.1999, s. 1).

Inden for den nuværende FIUF-programmering for 2000-2006 er der afsat et beløb på 663 mio. EUR til oplægning. Kommissionen anslår, at det supplerende beløb til oplægning af de fartøjer, der kan forventes at blive alvorlig berørt af flerårige forvaltningsplaner, bliver på 271,6 mio. EUR.

2002/0115 (CNS)

Forslag til RÅDETS FORORDNING om en EF-hasteforanstaltning for ophugning af fiskerfartøjer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel [36 og] 37,

under henvisning til forslag fra Kommissionen [2],

[2] EFT C [...]

under henvisning til udtalelse fra Europa-Parlamentet [3], og

[3] EFT C [...]

ud fra følgende betragtninger:

(1) Ved Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet [4] blev der skabt incitamenter til oplægning for at opnå et mere afbalanceret forhold mellem flådekapaciteten og de disponible ressourcer på lang sigt.

[4] EFT L 337 af 30.12.1999, s. 10. Forordningen er senest ændret ved forordning (EF) nr. 179/2002 (EFT L 31 af 1.2.2002, s. 25).

(2) Flere bestande af stor betydning for EF-fiskeriet er nu stærkt reduceret. Ejerne af fiskerfartøjer, hvis fiskerimuligheder er blevet kraftigt reduceret som følge af en flerårig forvaltningsplan, der er blevet vedtaget af Rådet i henhold til Rådets forordning (EF) nr. [...] [5][om bevarelse og bæredygtig udnyttelse af fiskeressourcerne som led i den fælles fiskeripolitik] bør derfor have flere incitamenter til oplægning ud over dem, der allerede er skabt ved Rådets forordning (EF) nr. 2792/1999. Der bør stilles tilstrækkelige supplerende midler til rådighed for medlemsstaterne til dette formål.

[5] EFT C [...] af [...], s. [...].

(3) Kun de fartøjsejere, der er alvorligt berørt af en flerårig forvaltningsplan i medlemsstater, som har opfyldt deres mål for reduktion af flådekapaciteten i henhold til FUP IV-bestemmelserne, bør have adgang til de supplerende incitamenter til oplægning af fiskerfartøjer i henhold til denne forordning. En reduktion af det pågældende fartøjs fiskerimuligheder på mindst 25% bør betragtes som en objektiv indikator for alvorlig indvirkning.

(4) Maksimumsbeløbene for ophugningspræmierne i henhold til artikel 7 i forordning (EF) nr. 2792/1999 er for lave til, at de højere præmier kan betales.

(5) Af bevarelsesgrunde bør EF-foranstaltningen indføres snarest muligt og bør være tidsbegrænset, så det sikres, at der iværksættes en hensigtsmæssig omstrukturering af flåden så hurtigt som muligt.

(6) Der bør sikres tilstrækkelig fleksibilitet i fordelingen af de supplerende midler til ophugning, så de kan blive til gavn for de medlemsstater, der har størst behov for dem, forudsat at de har opfyldt deres forpligtelser i henhold til FUP IV.

(7) Alle, der er involveret i gennemførelsen af den finansielle foranstaltning, bør have klart fastlagte roller, og der bør tages skridt til at sikre gennemsigtighed og retfærdighed i forvaltningen og overvågningen af foranstaltningen.

(8) Bestemmelserne om de finansielle bidrag i henhold til denne forordning bør fastlægges under hensyntagen til dem, der er fastsat i Rådets forordning (EF) nr. 2792/1999.

(9) De foranstaltninger, der er nødvendige for at gennemføre denne forordning, bør vedtages i henhold til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [6].

[6] EFT L 184 af 17.7.1999, s. 23.

(10) I overensstemmelse med proportionalitetsprincippet er det for at virkeliggøre denne forordnings grundlæggende mål, nemlig bevarelse og bæredygtig udvikling af fiskeressourcerne, nødvendigt og hensigtsmæssigt at fastsætte bestemmelser om ophugning af fiskerfartøjer. Denne forordning er ikke mere vidtgående, end hvad der er nødvendigt for at nå de tilstræbte mål i overensstemmelse med traktatens artikel 5, stk. 3 -

UDSTEDT FØLGENDE FORORDNING:

Afsnit I

Anvendelsesområde og præmieberettigelse

Artikel 1 Anvendelsesområde

Der indføres en EF-hasteforanstaltning for at bistå medlemsstaterne med at opnå de yderligere reduktioner af fiskeriindsatsen, der følger af flerårige forvaltningsplaner, som Rådet har vedtaget i henhold til forordning (EF) nr. [...] [7], for perioden 2003-2006. Foranstaltningen består af et særligt incitament, hvorved medlemsstaterne får stillet midler til rådighed til at medfinansiere de yderligere behov for ophugning af fiskerfartøjer, som er berørt af flerårige forvaltningsplaner. Foranstaltningen gælder kun for medlemsstater, der både har opfyldt de samlede FUP IV-mål og FUP IV-målene for de enkelte fartøjskategorier for deres flåde i henhold til Rådets beslutning 97/413/EF [8], og for deres i artikel 2 nævnte fartøjer.

[7] se fodnote 5.

[8] EFT L 175 af 3.7.1997, s. 27, ændret ved Rådets beslutning 2002/70/EF (EFT L 31 af 1.2.2002, s. 77.

Artikel 2 Præmieberettigelse

Fartøjer, der er omfattet af en flerårig forvaltningsplan, som Rådet har vedtaget i henhold til artikel 5 i forordning (EF) nr. [.../...] [om bevarelse og bæredygtig udvikling af fiskeressourcerne som led i den fælles fiskeripolitik], er berettiget til en forhøjet ophugningspræmie i henhold til artikel 3 i denne forordning på følgende betingelser:

a) fartøjet er også berettiget til ophugningspræmier i henhold til forordning (EF) nr. 2792/1999

b) fartøjets fiskeriindsats har måttet reduceres med mindst 25% som følge af en flerårig forvaltningsplan.

Artikel 3 Maksimumsbeløbet for den forhøjede ophugningspræmie

Fartøjsejere kan få offentlig støtte for berettigede fartøjer på grundlag af de beløb, der omhandles i artikel 7, stk. 5, litra a), i forordning (EF) nr. 2792/1999, forhøjet med 20%.

Afsnit II

Året 2003

Artikel 4 EF's finansielle bidrag

EF kan for året 2003 yde et finansielt bidrag (i det følgende benævnt "finansielt bidrag") til medlemsstaternes udgifter i henhold til artikel 3. Det finansielle bidrag beregnes efter satserne i tabel 3, gruppe 1, i bilag IV til forordning (EF) nr. 2792/1999 [9].

[9] EFT L 337 af 30.12.1999, s. 10, ændret ved forordning (EF) nr. 1451/2001, EFT L 198 af 21.7.2001, s. 9.

Artikel 5 Planlægning af de årlige udgifter

Medlemsstater, der ønsker at modtage et finansielt bidrag, forelægger senest den 30. juni 2003 Kommissionen en plan over de forudsete udgifter til oplægning for året 2003, både som led i "programmet for justering af fiskeriindsatsen" i henhold til forordning (EF) nr. 2792/1999 og denne foranstaltning. Kommissionen foretager en foreløbig og vejledende fordeling på medlemsstaterne og forpligter derpå det samlede årlige beløb, der er til rådighed på budgettet til denne foranstaltning, under hensyntagen til de flerårige forvaltningsplaners indvirkning på flåden og den foreslåede anvendelse af midlerne til "justering af fiskeriindsatsen" i henhold til forordning (EF) nr. 2792/1999.

Artikel 6 Procedure

1. Medlemsstaterne forelægger deres ansøgning om betaling af udgifterne senest den 30. juni 2004. På grundlag af ansøgningerne og situationen i hver enkelt medlemsstat med hensyn til de flerårige forvaltningsplaners indvirkning og de disponible midler til "justering af fiskeriindsatsen" i henhold til forordning (EF) nr. 2792/1999 træffer Kommissionen beslutning om EF-bidraget til de enkelte medlemsstater. Kommissionen betaler 50% af støtten ved modtagelsen af ansøgningen og restbeløbet efter attestering fra myndighederne i henhold til stk. 2.

2. De ansvarlige myndigheder for gennemførelsen af EF-hasteforanstaltningen for ophugning af fiskerfartøjer er forvaltnings- og betalingsmyndighederne, der medvirker ved strukturfondenes interventioner til fordel for fiskeriet i den pågældende medlemsstat. De varetager de opgaver, de er blevet pålagt ved forordning (EF) nr. 1260/1999.

3. Medmindre andet er fastsat i nærværende forordning, finder artikel 33 til 39 i forordning (EF) nr. 1260/1999 samt den heraf afledte lovgivning anvendelse.

Afsnit III

Perioden 2004-2006

Artikel 7

For perioden 2004-2006 stilles de nødvendige midler til finansiering af denne foranstaltning til rådighed ved omprogrammering af strukturfondene i henhold til artikel 41 og 44 i Rådets forordning (EF) nr. 1260/1999 [10] og programmeres inden for de eksisterende FIUF-programmer.

[10] se fodnote 1.

Afsnit IV

Gennemførelse og ikrafttrædelse

Artikel 8 Gennemførelse

Gennemførelsesbestemmelserne til denne forordning vedtages af Kommissionen efter den procedure, der er nævnt i artikel 10, stk. 2, i forordning (EF) nr. .../... [om bevarelse og bæredygtig udnyttelse af fiskeressourcerne som led i den fælles fiskeripolitik].

Artikel 9 Ikrafttrædelse

Denne forordning træder i kraft den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT TIL FORSLAGET

Politikområde: Fiskeri

Aktiviteter: 110610 EF-foranstaltning for ophugning af fiskerfartøjer

Titel: forslag til Rådets Forordning om en ef-hasteforanstaltning for ophugning af fiskerfartøjer

1. BUDGETPOST (nummer og betegnelse)

Kapitel B2-2xx, mobilisering af et fleksibilitetsinstrument i 2003

2. SAMLEDE TAL

2.1. Samlet rammebevilling (del B): 32 mio. EUR som forpligtelsesbevilling

2.2. Gennemførelsesperiode:

(begyndelses- og slutår) 1/1/2003 - 31/12/2003

2.3. Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. punkt 6.1.2)

>TABELPOSITION>

>TABELPOSITION>

c) Personale- og andre driftsudgifters samlede budgetvirkninger (jf. punkt 7.2 og 7.3)

>TABELPOSITION>

>TABELPOSITION>

2.4. Forenelighed med den finansielle programmering og de finansielle overslag

Forslaget kræver omprogrammering af den relevante post i de finansielle overslag.

2.5. Virkninger for budgettets indtægtsside

Ingen (vedrører tekniske aspekter ved foranstaltningens gennemførelse)

(Mio. EUR (1 decimal))

>TABELPOSITION>

3. BUDGETSPECIFIKATIONER

>TABELPOSITION>

4. RETSGRUNDLAG

Traktatens artikel 37.

Forslag til Rådets forordning om en EF-hasteforanstaltning for ophugning af fiskerfartøjer.

5. BESKRIVELSE OG BEGRUNDELSE

5.1. Behov for EU-foranstaltninger

5.1.1. Mål

EF-fiskeriforvaltningen befinder sig i en krise på grund af en helt usædvanlig tilbagegang i de vigtigste befiskede bestande; fiskeriindsatsen må reduceres drastisk for at garantere biologisk sikre fiskepopulationer; en afgørende del af reduktionen af fiskeriindsatsen må ske ved en reduktion af fiskerikapaciteten, dvs. en reduktion af flåden. Denne situation er både blevet fremhævet i Kommissionens grønbog om den fælles fiskeripolitiks fremtid (kapitel 3.3) og ved den omfattende høring, der fandt sted i 2001.

5.1.2. Dispositioner, der er truffet på grundlag af forhåndsevalueringen

Programmerne for omstrukturering af EF-fiskerflåden (FUP I-IV, FIUF) har vist sig at være utilstrækkelige. Disse instrumenter har tidligere vist sig ikke at være fleksible nok til at kanalisere midlerne på rette måde, fordi strukturfondenes programmeringsperiode var for usmidig (se den seneste årsberetning fra Kommissionen om FUP - KOM(2001) 541 endelig udg.).

5.1.3. Dispositioner, der er truffet på grundlag af den efterfølgende evaluering

5.2. Indsatsområder og nærmere bestemmelser for støtten

Den foreslåede hasteforanstaltning skal bidrage til at udjævne den stadigt større forskel mellem flådens størrelse og de disponible ressourcer hurtigst muligt. Den skal gøre det muligt at skabe supplerende finansielle incitamenter til ophugning for at sikre, at FIUF og denne nye foranstaltning under ét mobiliserer tilstrækkelig finansiel støtte til at imødekomme behovet for en hurtigere oplægning af fiskerfartøjer.

De begunstigede er først og fremmest fartøjsejere/fiskere, der er berørt af flerårige forvaltningsplaner (som skal fastlægges for visse fiskerier), men også andre, der opfylder betingelserne for støtteberettigelse.

Det umiddelbare resultat er den nettoreduktion af flådekapaciteten, som foranstaltningen medfører.

5.3. Gennemførelsesmetoder

Medlemsstater, der ønsker at modtage det supplerende finansielle bidrag i 2003, forelægger Kommissionen en oversigt over udgifterne til ophugning, som de søger om yderligere midler til. De skal dokumentere, at deres årlige tildeling af FIUF-midler ikke er tilstrækkelig til, at deres mål for ophugningen det pågældende år kan nås. På grundlag af disse oplysninger forpligter Kommissionen derpå det beløb, der er til rådighed.

Medlemsstaterne forelægger deres ansøgning om betaling af støtte senest den 30. juni 2004. På grundlag af ansøgningerne træffer Kommissionen beslutning om EF-bidraget til de enkelte medlemsstater.

For 2004-2006 vil midlerne til dækning af de resterende behov blive tilvejebragt ved omprogrammering af strukturfondene efter midtvejsrevisionen.

6. FINANSIELLE VIRKNINGER

6.1. Samlede finansielle virkninger for budgettets del B - (hele programmeringsperioden)

6.1.1. Finansieringsstøtte [11]

[11] De midler, der forventes at skulle bruges til denne foranstaltning, er vist i den vedlagte tabel.

Forpligtelsesbevillinger (i mio. EUR (3 decimaler))

>TABELPOSITION>

>TABELPOSITION>

6.2. Beregning af omkostningerne pr. foranstaltning i budgettets del B (hele programmeringsperioden)

Forpligtelsesbevillinger (i mio. EUR (3 decimaler))

>TABELPOSITION>

Om nødvendigt forklares beregningsmetoden

Beregning af omkostningerne

Udgangspunktet for beregningen af omkostningerne ved den nødvendige kapacitetsreduktion er den anbefalede reduktion af fiskeriindsatsen. Antallet af fartøjer, der vil blive berørt af denne reduktion af fiskeriindsatsen, kan beregnes omtrentligt ud fra fartøjsfortegnelsen. På grundlag af et skøn over antallet af disse fartøjer, der vil søge om ophugningsstøtte, kan det beregnes, hvor mange ophugningspræmier der i alt vil blive ansøgt om i hver enkelt medlemsstat. Forskellen mellem dette tal og det beløb, der allerede er programmeret til ophugningsstøtte i hvert nationalt FIUF-program, giver en indikation for behovet for supplerende finansielle ressourcer fra den nye ophugningsfond. Beregningen er som følger:

* Det samlede antal fartøjer, som må tages ud af fiskeriet for at opnå den i de flerårige forvaltningsplaner foreslåede reduktion af fiskeridødeligheden, anslås til 8 592.

* Disse fartøjer har en tonnage på i alt 351 791 bruttotons.

* Hvis deltagelsen bliver på 80% af dette tal (nogle fartøjer kan måske overleve ved midlertidig oplægning), skal 281 433 bruttotons ophugges.

* Omkostningerne ved ophugning af 281 433 BT bliver på 1 376 mio. EUR.

* EU's bidrag bliver på 712 mio. EUR.

* 663 mio. EUR er på nuværende tidspunkt til rådighed via FIUF.

* Nogle medlemsstater vil ikke få brug for yderligere finansiering (Spanien har fx en tildeling på 319 mio. EUR, men får kun brug for 171 mio. EUR => nettobehov 148 mio. EUR), mens andre vil (Det Forenede Kongerige råder fx over 63 mio. EUR, men får brug for 124 mio. EUR => nettobehov 61 mio. EUR). Der er imidlertid ikke mulighed for at overføre FIUF-midler mellem medlemsstaterne.

* På grundlag af disse beregninger for de enkelte medlemsstater skønner Kommissionen derfor, at det påkrævede supplerende budget til oplægning af de fartøjer, der vil blive alvorlig berørt af flerårige forvaltningsplaner, vil beløbe sig til 271,6 mio. EUR.

* Beløbet for 2003 repræsenterer det anslåede behov for supplerende midler inden midtvejsrevisionen, hvorefter det resterende behov kan dækkes ved en omprogrammering.

Ved denne beregning er det forudsat, at de ældste fartøjer vil blive ophugget først. På grundlag af de præmier, der skal betales for de ældste fartøjer i hver fartøjskategori og under hensyntagen til den tonnage, der skal tages ud, kan de samlede omkostninger ved ophugningsstøtten beregnes.

Medlemsstaterne kan muligvis overføre nogle af de FIUF-udgifter, der for øjeblikket er øremærket til fornyelse af flåden i deres nationale programmer, til ophugning (Kommissionen vil foreslå, at der fremtidig sættes strenge grænser for støtte til fornyelse af flåden, men det er usikkert, om Rådet vil tilslutte sig denne ændring af FIUF-reglerne). Hvis en sådan overførsel skulle finde sted, kunne den supplerende EF-støtte til ophugning reduceres.

7. VIRKNINGER FOR PERSONALERESSOURCER OG ADMINISTRATIONS-UDGIFTER

7.1. Personalemæssige virkninger

>TABELPOSITION>

7.2. Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolvmåneders periode.

7.3. Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode.

1 Det specificeres, hvilken udvalgstype der er tale om, og hvilken gruppe det tilhører.

I. Samlet årligt beløb (7.2 + 7.3)

II. Foranstaltningens varighed

III. Foranstaltningens samlede omkostninger (I x II) // 130 000 EUR

4 år

520 000 EUR

8. RESULTATOPFØLGNING OG EVALUERING

8.1. Resultatopfølgningssystem

Der er foretaget en omfattende vurdering af bestandenes tilstand på grundlag af den seneste videnskabelige udtalelse fra ICES, som bakkes op af STECF. De deraf følgende behov for kapacitetsreduktioner fremgår af den vedlagte tabel.

For opfølgningen af denne aktion gælder der samme regler som for de programmerede FIUF-foranstaltninger for justering af fiskeriindsatsen. Den foretages af GD FISH, som også kontrollerer, at medlemsstaterne opfylder betingelserne for støtteberettigelse i artikel 2.

8.2. Hvordan og hvor ofte skal der evalueres-

De evalueringsordninger, der er forudset i FIUF-forordningen (EF) nr. 2792/1999, finder anvendelse på denne forordning med de fornødne ændringer. Indikatorerne, der anvendes til at vurdere opfyldelsen af målene i denne forordning, er

- et klart aftagende tempo i tabet af arbejdspladser i fiskerisektoren

- opfyldelsen af målene for fiskeridødeligheden for arter, der er omfattet af flerårige forvaltningsplaner.

8.3. Kontrolprocedurer

De kontrolprocedurer, der er fastsat i FIUF-forordningen (EF) nr. 2792/1999, finder anvendelse på denne forordning med de fornødne ændringer.

9. FORHOLDSREGLER MOD SVIG

Forholdsreglerne mod svig er dem, der er fastsat i grundforordningen om strukturfondene (EF) nr. 1260/1999 og FIUF-forordningen (EF) nr. 2792/1999.

Bilag : 6.1.1. Finansieringsstøtte [12]

[12] De midler, der forventes at skulle bruges til denne fond, er vist i den vedlagte tabel.

>TABELPOSITION>